
      Astrid Tollefsen

      Sang ved veikrysset

      Dikt

      Gyldendal

   
      JEG DRØMTE....

      
         
            Jeg drømte om det,

            jeg hvisket om det med ord

            som lignet det litt

            i rytmen.

            Jeg lengtet og følte at tiden forgikk,

            at den brant opp,

            uhyggelig fort

            som tørr halm.

            Da var det der, plutselig,

            som et lyn,

            som et grep i strupen

            og som et uutholdelig trykk

            mot ørene

            for jeg var nede på dypt vann.

            Det var der endelig, livet,

            krevende og uten nåde:

            Alt var smerte, alt var glemsel,

            alt var brus av sjø, av blod.

            Ukjennelig kom jeg tilbake,

            hvileløs, hjemløs

            i alle drømmegrå havnegater,

            bare tørstende mot nye møter.

